Ek is nie waardig om Nagmaal te gebruik nie - www.bybelkennis.co.za
by Mitch Kalp · 10/02/2013
Tim Gombis sê ons moet weer kyk na wat waardig beteken. As Paulus praat oor onreëlmatighede by die Nagmaal (1 Korintiërs 11:17 – 34) verwys hy na spesifieke skynheilighede wat voorgekom het by die mense se deelname aan die Nagmaal. Die doel van die maaltyd was om die eenheid van God se kinders te demonstreer. Dwarsdeur hierdie brief verwys hy na dinge wat die kerk in Korinte verdeel. Dit is dan die konteks van hierdie gedeelte oor die Nagmaal. Hy waarsku hulle dat hulle gedrag gelowiges verdeel – hulle eet op 'n onwaardige wyse.
Die "waardigheidstaal" wat Paulus hier gebruik verwys na doelbewuste gedrag wat gelowiges verdeel en nie na die soort mense wat Jesus na sy tafel uitnooi nie. Dit is nie dat Hy hoë standaarde het sodat net "waardige" mense by die tafel kan aansit nie. Wie was aan Jesus se tafel? Judas wat Hom verraai het; Petrus wat Hom verloën het; Tomas wat getwyfel het.
Jesus nooi ons uit om die Nagmaal saam met Hom te geniet – dié wat verraai, dié wat verloën en dié wat twyfel. Saamn vier ons die eenheid van God se kinders. As jy dus onwaardig voel … jy is in goeie geselskap aan die Nagmaaltafel.